Kurzarbeit วิธีแก้ปัญหาผู้คนตกงาน ของรัฐบาลเยอรมัน
รัฐบาลเยอรมันรับมือกับโควิด-19 ได้ดีมากเมื่อดูจากอัตราการเสียชีวิตของผู้ป่วยในประเทศ แต่ประเทศนี้ไม่ได้มีดีแค่การดูแลรักษาผู้ป่วยโควิด-19 เท่านั้น เยอรมนียังถือเป็นประเทศต้นแบบในการขับเคลื่อนเศรษฐกิจในช่วงวิกฤติอย่างตอนนี้อีกด้วย
11 เม.ย. 2563

Kurzarbeit วิธีแก้ปัญหาผู้คนตกงาน ของรัฐบาลเยอรมัน /โดย ลงทุนแมน
รัฐบาลเยอรมันรับมือกับโควิด-19 ได้ดีมากเมื่อดูจากอัตราการเสียชีวิตของผู้ป่วยในประเทศ
แต่ประเทศนี้ไม่ได้มีดีแค่การดูแลรักษาผู้ป่วยโควิด-19 เท่านั้น
เยอรมนียังถือเป็นประเทศต้นแบบในการขับเคลื่อนเศรษฐกิจในช่วงวิกฤติอย่างตอนนี้อีกด้วย
ลองคิดดูเล่นๆ ว่าถ้าเราเป็นผู้มีอำนาจในด้านเศรษฐกิจของประเทศที่มี GDP สูงเป็นอันดับที่ 4 ของโลก และเป็นอันดับ 1 ของยูโรโซน
เราจะรับมือกับวิกฤติทางเศรษฐกิจที่เกิดขึ้นอย่างไร?
ถ้ายังคิดไม่ออก ก็ไม่เป็นไร 
เราลองมาดูการจัดการสถานการณ์ของมืออาชีพอย่างเยอรมนีกัน
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
รัฐบาลเยอรมันทราบดีว่า หากแรงงานในประเทศได้รับค่าจ้างน้อยลง ถูกลดเวลาการทำงาน หรือไม่มีงานทำ
ย่อมส่งผลต่อการใช้จ่ายของคนในประเทศ ซึ่งจะส่งผลกระทบเป็นลูกโซ่ต่อไปอีกไม่รู้จบ
แต่รัฐบาลก็จำเป็นต้องออกมาตรการ Lockdown เพื่อป้องกันการแพร่ระบาดของโควิด-19 
ทำให้กิจการหลายแห่งไม่สามารถเปิดทำการตามปกติได้
บริษัทจำนวนมากต้องลดเวลาการทำงานของพนักงาน รวมถึงค่าจ้างของพนักงานลง
จะเกิดอะไรขึ้น? หากบริษัทในเยอรมนีได้รับผลกระทบจากปัญหาเศรษฐกิจหนักมากๆ เช่น
Adidas ล้มละลายจนผลิตรองเท้ารุ่นใหม่มาขายไม่ได้
BMW ต้องปิดโรงงานผลิตรถยนต์และจะไม่ออกรถรุ่นใหม่
หรือ Lufthansa ต้องขายเครื่องบินเพื่อนำเงินมาพยุงกิจการ
แต่สิ่งที่น่าสนใจคือ รัฐบาลเยอรมันมีการใช้นโยบาย Kurzarbeit มาช่วยรักษาเสถียรภาพทางเศรษฐกิจในประเทศ
แล้ว Kurzarbeit คืออะไร?
คำนี้เป็นภาษาเยอรมัน แปลว่า การทำงานระยะสั้น
เป็นโครงการที่รัฐบาลจะสนับสนุนค่าจ้างให้พนักงานในกรณีที่ถูกลดเวลาการทำงานหรือพักงานโดยนายจ้าง
โดยรัฐบาลจะช่วยจ่ายเงินค่าจ้างให้กับแรงงานประมาณ 60% ของค่าแรง
และ 67% ของค่าแรง สำหรับแรงงานที่มีบุตร
โดยรัฐจะช่วยจ่ายเงินเป็นระยะเวลานานสูงสุดถึง 12 เดือน
โดยเงินเหล่านี้ก็ไม่ได้ลอยมาจากที่ไหน
แต่เกิดจากภาษีที่แรงงานจ่ายให้กับรัฐถูกนำมาใช้ให้เกิดประโยชน์ต่อตัวผู้เสียภาษีเอง
โดยเก็บสะสมมาไว้เป็นกองทุน
ประโยชน์ของโครงการนี้ก็คือ 
บริษัทไม่ต้องเลิกจ้างพนักงานแบบถาวร แม้จะสูญเสียรายได้ในช่วงที่เศรษฐกิจไม่ดี 
แปลว่าลูกจ้างก็ยังไม่ตกงานและยังได้เงินค่าจ้างอยู่
และเมื่อบริษัทไม่ต้องเลิกจ้างจึงไม่ต้องฝึกพนักงานใหม่ก่อนกลับมาทำงาน
นอกจากนี้บริษัทยังสามารถรักษาบุคลากรที่มีความสามารถหรือผู้เชี่ยวชาญในแต่ละสาขาไว้ได้อีกด้วย
แต่ใช่ว่าบริษัทนึกอยากจะลดเวลาการทำงานหรือค่าจ้างพนักงานได้ตามใจชอบ
เพราะการจะรับเงินจาก Kurzarbeit ต้องเข้าหลักเกณฑ์ที่รัฐกำหนด เช่น อยู่ในช่วงวิกฤติเศรษฐกิจ หรือเกิดภัยธรรมชาติ
ที่จริงแล้วนี่ก็ไม่ใช่กลยุทธ์ใหม่ของเยอรมนี
เพราะ Kurzarbeit ถูกนำมาใช้เพื่อรับมือกับ Hamburger Crisis ตั้งแต่ปี 2009 
นโยบายนี้ช่วยให้แรงงานกว่า 500,000 คนในประเทศไม่ตกงานในวิกฤติครั้งนั้น
Kurzarbeit ยังคงถูกใช้เรื่อยมาเพื่อป้องกันการไล่พนักงานออก
และช่วยเหลือบริษัทเมื่อต้องประสบกับภาวะเศรษฐกิจชะลอตัวหรือความผันผวนในการผลิตหรือจำหน่ายสินค้า
และตอนนี้มันกำลังถูกนำกลับมาใช้อย่างเต็มรูปแบบ
ในปี 2019 มีจำนวนบริษัทเฉลี่ยประมาณ 1,300 แห่งเข้าร่วมโครงการต่อเดือน
แต่ในเดือนมีนาคม ปี 2020 เดือนเดียวมีบริษัทกว่า 470,000 แห่งเข้าร่วมโครงการ
โดยมีพนักงานที่ได้รับผลประโยชน์รวมกันประมาณ 9 ล้านคน หรือคิดเป็น 1 ใน 5 ของแรงงานทั้งประเทศ
ดังนั้นความท้าทายของเยอรมนีในครั้งนี้ คือการรับมือกับจำนวนแรงงานมหาศาลที่เข้าร่วมโครงการ
เร็วๆ นี้เรากำลังจะได้เห็นแบรนด์ดังสัญชาติเยอรมันเข้าร่วมโครงการ Kurzarbeit เช่น BMW, Volkswagen, Puma, Lufthansa
Kurzarbeit ถือเป็นนโยบายตัวอย่างที่หลายๆ ประเทศกำลังนำมาใช้ในตอนนี้ เช่น
ฝรั่งเศส อิตาลี เนเธอร์แลนด์ สวีเดน เดนมาร์ก และแคนาดา
ประเทศเหล่านี้ต่างก็มีนโยบายจะช่วยเหลือบริษัทในการจ่ายค่าจ้างให้กับพนักงานอยู่เช่นกัน
อีกมุมหนึ่งที่สหรัฐอเมริกามีโครงการกระตุ้นเศรษฐกิจด้วยวงเงินกว่า 66 ล้านล้านบาท
โดยงบประมาณส่วนหนึ่งได้นำไปสนับสนุนโครงการเพิ่มสวัสดิการในกรณีว่างงาน
โดยเพิ่มขึ้นจากเดิมสัปดาห์ละประมาณ 20,000 บาท
เราจะเห็นความแตกต่างอย่างชัดเจนระหว่างนโยบายของเยอรมนีกับสหรัฐอเมริกา
ประเทศหนึ่งเลือกเยียวยาเพื่อรักษาสภาพการจ้างงานไว้
อีกประเทศหนึ่งเลือกเยียวยาหลังจากการว่างงานแล้ว
ไม่มีใครรู้ว่าวิธีไหนจะให้ผลดีที่สุดกับเศรษฐกิจของประเทศ
แต่สำหรับพนักงานทุกคนแล้ว 
“การมีงานทำ และมีรายได้จากการทำงาน” คือสิ่งสำคัญที่สุดในช่วงเวลานี้..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-